Tre danske producenter af pølser er blevet godkendt til at levere pølser til de kinesiske forbrugere.

Det er seks års forhandlinger med kinesiske myndigheder, der netop er faldet på plads under det igangværende eksportfremstød med deltagelse af regentparret og flere ministre i det asiatiske land. Det oplyser Fødevareministeriet.

Læs også : VIDEO Eksportaftale med Kina kan hive milliarder til Danmark

- Danmark bliver nu det første land i verden, som må sælge pølser til de kinesiske middagsborde. Det betyder 250 millioner kroner i eksport, og at vi sikrer arbejdspladser og vækst i Danmark, siger fødevareminister Dan Jørgensen (S) i en pressemeddelelse.

Det var ventet, at aftalen ville falde på plads under besøget i Kina.

Læs også : I Kina spiser de... danske pølser

Stort forbrug af svinekød

Kødforbruget i Kina er steget markant i takt med velstanden i landet. To-tredjedele af alt kød, der spises i Kina, er svinekød, oplyser Fødevareministeriet. Det er ikke blot pølser, som nu kan eksporteres, men også andet varmebehandlet kød.

Aftalen er godt nyt for de ansatte på svineslagterierne, da en voksende kinesisk middelklasse vil efterspørge kvalitet, mener ministeren.

- Dansk fødevarekvalitet og fødevaresikkerhed er i verdenseliten, og netop disse spidskompetencer gør, at vi med godkendelsen kan fastholde produktion og slagteriarbejdspladser i Danmark, siger Dan Jørgensen.